Burjassot celebra el 9 d’Octubre repartint més de 3.000 racions de arròs amb fesols i naps
2025-07-24

Ha sigut un dia de festa gran en el qual les entitats festives i el poble de Burjassot han gaudit d’un gran ambient després de dos anys en què la situació sanitària havia impedit celebrar, com es mereix, la festa de tots els valencians, el 9 d’Octubre.

Des de primera hora del matí, l’equip de Jocs Tradiconals de “El Piló” va mostrar la tradició dels jocs d’antany com el set i mig, les pispes o el tiraxines, sempre acompanyats del regidor de Festes de l’Ajuntament de Burjassot, Manuel Pérez Menero, patrocinador, des de la seua àrea, d’aquest dia festiu organitzat per la Clavaria de Sant Roc 2022-2023. Un dia en què tampoc van faltar l’Agrupació de Falles, les Clavarieses Mare de Déu de la Cabeza, de l’Assumpció i de l’Encontre, les Festes de Capità Uribarry i 613 Vivendes, l’Associació de Veïns de Mestre Lope i l’Associació Cultural Andalusa Al-Andalus 25 Burjassot.

“Ha sigut una gran alegria veure com la ciutadania ha respost enguany a la celebració de la festa de tots els valencians i valencianes. Teníem ganes de tornar a eixir al carrer, de recuperar la normalitat en la celebració d’un dels nostres actes més arrelats i, com alcalde, no puc sentir-me més orgullós del meu poble i de totes les entitats que ens han ajudat al fet que aquest dia haja eixit a la perfecció. Ha sigut realment emocionant tornar a gaudir d’aquestes calderes”, ha assenyalat l’alcalde de Burjassot, Rafa García.

Després dels jocs infantils i després de portar la caldera d’arròs a la Llar Sequera, com és tradició en aquest dia tan especial, milers de veïnes i veïns de Burjassot van gaudir de més de 3.000 racions d’un dels plats més típics valencians, l’arròs amb fesols i naps en la Pineda de la Casa de Cultura.

La jornada també va estar amenitzada per l’Agrupació Musical Los Silos que va posar la música en la Plaça de la Casa de Cultura i en la visita a la Llar Sequera.